A felnőtt válogatottban első világversenye a 2016-os Európa-bajnokság volt. Az első két csoportmérkőzést elvesztette a magyar válogatott, Janurik ezeken cserekapus volt, csak néhány percet játszott. A továbbjutás szempontjából fontos Montenegró elleni utolsó csoportmérkőzésen viszont ő volt a kezdőkapus, végig védte a mérkőzést, és 59%-os védési hatékonysággal segítette csapatát a győzelemhez, és a középdöntőbe jutáshoz. A mérkőzés legjobb játékosának is őt választották. A mérkőzésen kisebb térdsérüléssel bajlódott, de végig tudott védeni, másnap viszont kiderült, hogy meghúzodtak a térdszalagjai, ami miatt nem léphetett pályára az Európa-bajnokság további mérkőzésein. Helyére Szikora Melindát hívta be Kim Rasmussen szövetségi kapitány a keretbe. Részt vett a 2017-es világbajnokságon is. A 2018-as Európa-bajnokságra csak tartaléknak nevezte őt Kim Rasmussen, a tornán nem lépett pályára. Tagja volt a 2021 nyarán megrendezett tokiói olimpián szereplő válogatottnak, de a harmadik csoportmérkőzést követően kisebb térdsérülése miatt kikerült a válogatott keretéből, helyét pedig Szikora Melinda vette át.